*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 16ης Νοεμβρίου 1988

για τη χορήγηση στη Γαλλία μιας πρώτης μερίδας πόρων που καταλογίζονται στο οικονομικό έτος 1989 για την προμήθεια τροφίμων που προέρχονται από τα αποθέματα της παρεμβάσεως στους οργανισμούς που έχουν ορισθεί για να τα διανείμουν στους απόρους της Κοινότητας

(88/586/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3730/87 του Συμβουλίου της 10ης Δεκεμβρίου 1987 για τον καθοριμό των γενικών κανόνων που εφαρμόζονται στη χορήγηση τροφίμων που προέρχονται από τα αποθέματα παρεμβάσεως στους απόρους της Κοινότητας (1),

τον κανονισμό (ΕΟΚ) αριθ. 3744/87 της Επιτροπής της 14ης Δεκεμβρίου 1987 περί λεπτομερειών εφαρμογής της χορηγήσεως τροφίμων που προέρχονται από τα αποθέματα παρεμβάσεως στους απόρους της Κοινότητας (2), όπως τροποποιήθηκε τελευταία από τον κανονισμό (ΕΟΚ) αριθ. 3315/88 (3), και ιδίως το άρθρο 2 παράγραφος 3,

τον κανονισμό (ΕΟΚ) αριθ. 1676/85 του Συμβουλίου της 11ης Ιουνίου 1985 για την αξία της λογιστικής μονάδας και την ισοτιμία που θα εφαρμοστεί στα πλαίσια της κοινής γεωργικής πολιτικής (4), όπως τροποποιήθηκε τελευταία από τον κανονισμό (ΕΟΚ) αριθ. 1636/87 (5), και ιδίως το άρθρο 2 παράγραφος 4,

Εκτιμώντας:

ότι η Γαλλία ζήτησε στις 14 Νοεμβρίου 1988 από την Επιτροπή να της επιτραπεί να αναλάβει από το 1988 στην επικράτειά της τη δράση χρηματοδοτήσεως από τους πόρους που καταλογίζονται στο οικονομικό έτος 1989 και ότι η Γαλλία ανέφερε τις ποσότητες των προϊόντων που επιθυμεί να διανείμει· ότι είναι επιθυμητό να αρχίσει από τώρα το σχέδιο στη Γαλλία χορηγώντας στη χώρα αυτή μια μερίδα πόρων· ότι η χορήγηση αυτή δεν πρέπει να υπερβεί το 50 % των πόρων που χορηγήθηκαν στη Γαλλία με την απόφαση της Επιτροπής, που καταλογίζονται στον προϋπολογισμό του 1988·

ότι είναι αναγκαίο, για να διευκολυνθεί η εκτέλεση του σχεδίου αυτού, να προσδιοριστεί η τιμή του συναλλάγματος που θα χρησιμοποιηθεί κατά τη μετατροπή της Ecu σε εθνικό νόμισμα και να καθοριστεί η ισοτιμία αυτή σε επίπεδο που να αντικατοπτρίζει την οικονομική πραγματικότητα·

ότι η Επιτροιπή, για την εκπόνηση της παρούσας απόφασης, συγκέντρωσε, σύμφωνα με τις διατάξεις του άρθρου 1 παράγραφος 4 του κανονισμού (ΕΟΚ) αριθ. 3744/87 της Επιτροπής, τη γνώμη των κυριότερων οργανισμών που γνωρίζουν καλά τα προβλήματα των απόρων της Κοινότητας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η χορήγηση των πιστώσεων που αναφέρεται στο άρθρο 2 του κανονισμού (ΕΟΚ) αριθ. 3744/87 που θα καταλογιστεί στον προϋπολογισμό του 1989 είναι της τάξεως των 9 εκατομμυρίων Ecu για τη Γαλλία.

Το ποσό αυτό θα μετατραπεί σε εθνικό νόμισμα με την ισοτιμία που εφαρμόζεται στις 4 Ιανουαρίου 1988 και δημοσιεύθηκε στην Επίσημη Εφημερίδα των Ευρωπαϊκών Κοινοτήτων, σειρά C.

2. Λαμβάνοντας υπόψη το ανώτατο όριο που αναφέρεται στην παράγραφο 1, οι ποσότητες των προϊόντων που μπορούν να αποσυρθούν από την παρέμβαση, για να διανεμηθούν στη Γαλλία είναι οι εξής:

- 1 300 τόνοι μαλακού σίτου,

- 2 450 τόνοι σκληρού σίτου,

- 610 τόνοι βουτύρου,

- 1 450 τόνοι βοείου κρέατος.

3. Οι αποσύρσεις που αναφέρονται στην παράγραφο 2 μπορούν να πραγματοποιηθούν από τις 18 Νοεμβρίου 1988.

Άρθρο 2

Η παρούσα απόφαση απευθύνεται στα κράτη μέλη και εφαρμόζεται από τις 18 Νοεμβρίου 1988.

Βρυξέλλες, 16 Νοεμβρίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 352 της 15. 12. 1987, σ. 1.

(2) ΕΕ αριθ. L 352 της 15. 12. 1987, σ. 33.

(3) ΕΕ αριθ. L 293 της 27. 10. 1988, σ. 68.

(4) ΕΕ αριθ. L 164 της 24. 6. 1985, σ. 1.

(5) ΕΕ αριθ. L 153 της 13. 6. 1987, σ. 1.